Terminator II – Dommens dag

***Terminator II – Dommens dag*** (originaltittel: *Terminator 2: Judgment Day*) er en amerikansk action- og science fiction-film fra 1991 regissert av James Cameron. Filmen er lagt til 1995, ti år etter hendelsene til den første filmen. Sarah Connor, hennes sønn og en omprogrammert terminator-robot gjør felles sak for å forsøke å stanse etableringen av Skynet. Nok en gang blir en robot fra fremtiden sendt mot henne. Denne gangen er det en enda mer avansert modell. Hovedrollene spilles av Arnold Schwarzenegger, Linda Hamilton, Robert Patrick og Edward Furlong.

Filmen ble svært populær og endte opp som den mest innbringende filmen på verdensbasis i 1991. Den fikk også god mottakelse av filmkritikerne.

## Handling
For ti år siden ble Sarah Connor jaget av en terminator - en menneskelignende robot som hadde blitt sent fra fremtiden for å tilintetgjøre henne. Dette for å forhindre at hun skulle blir mor til en fremtidig opprørsleder som truer maskinenes hegemoni i år 2029. Ved hjelp av en beskytter fra fremtiden overlevde hun så vidt.  

Nå, i 1995, er hun tvangsinnlagt på et mentalsykehus i Los Angeles. Mens hun er der sendes en ny og mer avansert robot, en T-1000, med samme mål. Samtidig har en eldre modell, en T-800, blitt omprogrammert og sendt etter for å beskytte henne og sønnen. Sarah hadde fått en sønn, John, med sin tidligere beskytter. John har bodd i et fosterhjem i flere år. Han befinner seg i en spillehall sammen med noen kamerater når T-1000, forkledd som politimann, går til aksjon. I siste liten kommer T-800 ham til unnsetning og sammen klarer de å rømme fra den ekstremt standhaftige drapsmaskinen. T-800 forsøker å forklare ham situasjonen og omsider begynner John å akseptere den vanvittige historien som inkluderer hans mor. Sammen med den omprogrammerte terminatoren iverksetter han en redningsaksjon for å hente Sarah ut av sykehuset. Det overordnede målet deres blir deretter å stanse etableringen av Skynet og dermed forhindre en altomfattende atomkrig. Men dette prøver T-1000 for alt i verden å forhindre. Maskinenes fremtidige hegemoni er avhengig av Skynets tilblivelse. 

## Om filmen

### Popularitet og økonomi
*Terminator 2* ble svært populær, både i USA og mange andre land. Den innbrakte $520,9 millioner på verdensbasis, hvorav $204,8 millioner i USA alene. Den ble den mest innbringende filmen på verdensbasis i 1991 og den nest mest innbringende i USA. *Terminator 2* er også den mest innbringende av de fem filmene i serien, både inflasjonsjustert og i faktiske tall.

Den ble ikke like populær i Norge som i USA og mange andre land. Interessen var spesielt laber i Oslo hvor den omsatte under halvparten av det som var forventet. Den havnet så langt nede som på 12. plass over de mest besøkte filmene ved Oslo-kinoene i 1991.

Produksjonskostnadene er anslått til å ligge på mellom 94 og $102 millioner. *T2* var den dyreste filmen som hadde vært produsert til da.

### Anmelderne
Den ble godt mottatt av anmelderne, noe som gjenspeiles i at den har fått såpass som 93 % på Rotten Tomatoes. Den amerikanske anmelderen Leonard Maltin gav den 2,5 av 4 stjerner, mens Roger Ebert gav den 3,5 av 4 stjerner.

*Lyd & bilde* gav den fem av seks stjerner i 2009. Anmelderne i CINERAMA gav den terningkast tre i 1999 og terningkast seks i 2012. 

### Priser
Filmen ble tildelt en rekke filmpriser, blant dem fire Oscar (beste lyd, beste lydmiks, beste visuelle effekter og beste make-up), to BAFTA (lyd og visuelle effekter) og fem Saturn Awards (beste sci-fi film, beste kvinnelige hovedrolle, beste regi, beste unge skuespiller og beste spesialeffekter).

Det kan ellers nevnes at Det amerikanske filminstituttet (AFI) har kåret *Terminator II* til tidenes 77. beste spenningsfilm fra USA.

### Annet
*T2* ble innspilt ulike steder i California. Opptakene foregikk fra 9. oktober 1990 til 4. april 1991.

De visuelle spesialeffektene er betydelig bedre og mer realistiske enn i den første filmen. Produksjonskostnadene var også det mangedobbelte. I tillegg hadde det blitt utviklet en banebrytende filmteknologi kalt Computer-generated imagery (CGI). CGI hadde blitt brukt allerede i James Camerons ''The Abyss'' (1989), men det var først i *T2* at denne teknologien ble benytte på en virkelig omfattende måte som skulle bidra til å endre filmindustrien. Roboten som består av flytende metall var opprinnelig tiltenkt den første filmen, men en slik teknologien var ikke tilgjengelig i 1984, derfor ble den byttet ut med en mindre avansert type.

## Rolleliste
* Arnold Schwarzenegger - Terminator T-800
* Linda Hamilton - Sarah Connor
* Edward Furlong - John Connor
* Robert Patrick - Terminator T-1000
* Earl Boen - Dr. Silberman
* Joe Morton - Miles Dyson
* S. Epatha Merkerson - Tarissa Dyson
* Castulo Guerra - Enrique Salceda
* Danny Cooksey - Tim
* Jenette Goldstein - Janelle Voight
* Xander Berkeley - Todd Voight

## Referanser


## Eksterne lenker
*